89. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 27 της 16/24 Ιαν. 1984 (ΦΕΚ Α΄ 7) Ίδρυση τμημάτων ταχύρρυθμης εκπαίδευσης ναυτικών που ναυτολογούνται σε δεξαμενόπλοια. Έχοντας υπόψη: 1.Τις διατάξεις των άρθρ. 4, 7 παρ. 1 εδαφ. α΄ και 8 παρ. 2 του Νόμ. 1314/1983 (ΦΕΚ 2Α/1983) «Για την κύρωση της διεθνούς Σύμβασης για πρότυπα εκπαίδευσης, έκδοσης πιστοποιητικών και τήρησης φυλακών των ναυτικών, 1978». 2.Τη γνωμοδότηση του Συμβουλίου της Επικρατείας αριθ. 790/22.11.1983 με πρόταση του Υπουργού Εμπορικής Ναυτιλίας, αποφασίζουμε: Ίδρυση τμημάτων ταχύρρυθμης εκπαίδευσης Άρθρ.1.-1.Για την κατάλληλη εκπαίδευση των πλοιάρχων, αξιωματικών και κατώτερων ναυτικών που πρόκειται να αναλάβουν ειδικά καθήκοντα και ευθύνες σε δεξαμενόπλοια μεταφοράς πετρελαιοειδών ή χημικών ουσιών ή υγραερίων που αναφέρονται στο Κεφάλαιο V της Διεθνούς Σύμβασης «Πρότυπα Εκπαίδευσης, έκδοσης πιστοποιητικών και τήρησης φυλακών των ναυτικών, 1978» (S.T.C.W., 1978) που κυρώθηκε με το Νόμο 1314/1983, ιδρύονται στο Κέντρο Επιμόρφωσης Στελεχών Εμπορικού Ναυτικού (ΚΕΣΕΝ) τα κατωτέρω ειδικά τμήματα ταχύρρυθμης εκπαίδευσης: Α΄.Τμήματα βασικής εκπαίδευσης: α)Ασφάλειας δεξαμενόπλοιων πετρελαιοφόρων. β)Ασφάλειας δεξαμενόπλοιων χημικών ουσιών. γ)Ασφάλειας δεξαμενόπλοιων υγραεριοφόρων. Β΄.Τμήματα ειδικής εκπαίδευσης: α)Ασφάλειας δεξαμενόπλοιων πετρελαιοφόρων. β)Ασφάλειας δεξαμενόπλοιων χημικών ουσιών. γ)Ασφάλειας δεξαμενόπλοιων υγραεριοφόρων. 2.Στους αποφοιτούντες με επιτυχία χορηγείται αντίστοιχο πιστοποιητικό αποφοίτησης. Εξαιρέσεις από την παρακολούθηση τμημάτων Άρθρ.2.-1.Ανθυποπλοίαρχοι, μηχανικοί Γ΄ τάξης Ε.Ν. και κατώτεροι ναυτικοί που έχουν συμπληρώσει εξάμηνη θαλάσσια υπηρεσία σε δεξαμενόπλοια των κατηγοριών που αναφέρονται στο άρθρ. 1 του παρόντος από την οποία τουλάχιστο τετράμηνη έχει διανυθεί σε δεξαμενόπλοια του συγκεκριμένου τύπου, δεν είναι υποχρεωμένοι να παρακολουθήσουν τμήματα βασικής εκπαίδευσης, αλλά εφοδιάζονται με αντίστοιχο πιστοποιητικό από τις Λιμενικές  Αρχές ή Ελληνικές Έμμισθες Προξενικές Αρχές ότι διαθέτουν τα απαιτούμενα ειδικά προσόντα. 2.Όσοι από τους αναφερόμενους στην παρ. 1 του παρόντος συμπληρώνουν τρίμηνη τουλάχιστο υπηρεσία με επίβλεψη στον αντίστοιχο τύπο δεξαμενόπλοιου, δεν είναι υποχρεωμένοι να παρακολουθήσουν τα ιδρυόμενα τμήματα βασικής εκπαίδευσης και εφοδιάζονται με τη σχετική βεβαίωση, με την προϋπόθεση ότι κατά το διάστημα υπηρεσίας τους στο πλοίο θα έχει πραγματοποιηθεί τουλάχιστο μια φόρτωση και εκφόρτωση φορτίου. Μεταβατικές διατάξεις Άρθρ.3.-Πλοίαρχοι πρώτοι μηχανικοί, υποπλοίαρχοι, δεύτεροι μηχανικοί και αν υπάρχει, εκτός από τους ανωτέρω, οποιοδήποτε άλλο πρόσωπο που φέρει άμεση ευθύνη για τη φόρτωση, εκφόρτωση και μέριμνα κατά τη μεταφορά ή χειρισμό του ειδικού φορτίου, που έχουν υπηρετήσει μέχρι 28.4.86 για δωδεκάμηνο τουλάχιστο χρονικό διάστημα κατά την τελευταία πενταετία σε μια από τις ανωτέρω ειδικότητες σε δεξαμενόπλοια του τύπου που πρόκειται να ναυτολογηθούν, θεωρούνται ότι ανταποκρίνονται στις απαιτήσεις του κεφαλ. V της Διεθνούς Σύμβασης «Για πρότυπα εκπαίδευσης, έκδοσης πιστοποιητικών και τήρησης φυλακής των ναυτικών, 1978» και εφοδιάζονται με σχετική βεβαίωση από τις Λιμενικές και έμμισθες ελληνικές Προξενικές Αρχές. 